Socialministerens krav om, at 20 % af hjemmeplejen og hjemmehjælpen skal privatiseres, er at handle hen over hovedet på ældre borgere.

Det mener Erik Stagsted formand for Ældrerådet i Vesthimmerlands kommune samt Region Nordjylland. Han vender sig derfor skarpt mod forslaget. - Socialministeren sætter med sit forslag borgerens tryghed i spil, hvilket jeg finder urimeligt. Forslaget handler om økonomi - jeg havde gerne set et udspil med fokus på medmenneskelighed. Frit valg er blevet et plusord, som vi alle hylder, men for mange borgere med behov for daglig hjælp er tillid, kontinuitet, og tryghed vigtigere end frit valg, siger Erik Stagsted. Ældrerådne er rådgivere for kommunalbestyrelserne, og forholder sig derfor til såvel kommunal økonomi som til borgeres tryghed og ønsker. Ældrerådet både i Vesthimmerlands kommune samt i Region Nordjylland, holder skarpt øje med udviklingen, påpeger Erik Stagsted.